钦定古今图书集成/明伦汇编/官常典/第634卷 > 杨逸
## 钦定古今图书集成/明伦汇编/官常典/第634卷 > 杨逸

按《魏书杨播传》：“播弟津，津子逸，字遵道，有当世才度，
起家员外散骑侍郎，以功赐爵华阴男，寻除吏部郎
中，出为平西将军、南秦州刺史，加散骑常侍，时年二
十九。于时方伯之少，未有先之者。仍以路阻不行，改
除平东将军、光州刺史。逸折节绥抚，乃心民务，或日
昃不食，夜分不寝。至于兵人从役，必亲自送之，或风”
日之中，雨雪之下，人不堪其劳逸，曾无倦色。又法令
严明，宽猛相济。于是合境肃然，莫敢干犯。时灾俭连
岁，人多饿死，逸欲以仓粟赈给，而所司惧罪不敢。逸
曰：“国以人为本，人以食为命，百姓不足，君孰与足？假
令以此获戾，吾所甘心。”遂出粟，然后申表。右仆射元
罗以下，谓公储难阙，并执不许。尚书令临淮王彧以
为宜贷二万，诏听二万。逸既出粟之后，其老小残疾
不能自存活者，又于州门煮粥饭之，将死而得济者
以万数。帝闻而善之。逸为政爱人尢憎豪猾，广设耳
目，其兵吏出使下邑，皆自持粮。人或为设食者，虽在
暗室终不进。咸言“杨使君有千里眼，那可欺之！”在州
政绩尤美，及其家祸，尔朱仲远遣使于州害之，时年
三十二。吏人如丧。亲戚城邑村落，为营斋供，一月之
中，所在不绝。太昌初，赠都督豫郢二州诸军事、卫将
军、尚书仆射、豫州刺史，谥曰贞。